राष्ट्रिय खेलकुद परिषद् अन्तर्गतको खेलकुद विज्ञान प्रतिष्ठानका प्रमुख नवीन उप्रेती पनि दक्ष खेलाडी उत्पादनका दृष्टिले विद्यालय महत्वपूर्ण स्थान भएको बताउँछन्। ‘दक्ष र प्रतिभावान् खेलाडी उत्पादन गर्न विद्यालयहरू महत्वपूर्ण स्थान हुन्। विद्यार्थीको क्षमता र रुचिअनुरूप उनीहरूलाई अध्ययनसँगै खेलकुदमा पनि सक्रिय गराउन सके भविष्यमा राष्ट्रले प्रतिभावान् खेलाडी पाउन सक्छ’, उनी भन्छन्। यसका लागि राष्ट्रिय खेलकुद परिषद्ले पनि विद्यालयलाई दक्ष प्रशिक्षक पठाएर खेल शिक्षकलाई तालिम दिने, खेल सामग्री उपलब्ध गराउनेजस्ता योजना अघि सारेको उप्रेती बताउँछन्।
